Up-123/01
Natisni
Opravilna št.:
Up-123/01
Datum odločitve:
11. 12. 2001
ECLI:
ECLI:SI:USRS:2001:Up.123.01
Akt:
Ustavna pritožba A. A. zoper sklep Vrhovnega sodišča št. II Ips 373/2000 z dne 14. 2. 2001 v zvezi s sodbo Višjega sodišča v Mariboru št. Ccp 2244/99 z dne 21. 3. 2000 ter sodbo Okrajnega sodišča v Mariboru št. III P 596/98 z dne 1. 6. 1999
Izrek:
Ustavna pritožba A. A. zoper sklep Vrhovnega sodišča št. II Ips 373/2000 z dne 14. 2. 2001 v zvezi s sodbo Višjega sodišča v Mariboru št. Ccp 2244/99 z dne 21. 3. 2000 ter sodbo Okrajnega sodišča v Mariboru št. III P 596/98 z dne 1. 6. 1999 se ne sprejme.
Evidenčni stavek:
Ker očitno ne gre za kršitev človekovih pravic ali temeljnih svoboščin, Ustavno sodišče ustavne pritožbe ni sprejelo v obravnavo.
Geslo:
Zavrnitev ustavne pritožbe, ker očitno ne gre za kršitev človekovih pravic ali temeljnih svoboščin.
Pravna podlaga:
Zakon o Ustavnem sodišču (ZUstS), 1. odst. 50., 4. al. 1. odst.

55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
3. 4. 2001
Vrsta odločitve:
sklep
Vrsta rešitve:
nesprejem ustavne pritožbe
Dokument:
US21156
Up-123/01
11. 12. 2001
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 11. decembra 2001
sklenilo:
Ustavna pritožba A. A. zoper sklep Vrhovnega sodišča št. II Ips 373/2000 z dne 14. 2. 2001 v zvezi s sodbo Višjega sodišča v Mariboru št. Ccp 2244/99 z dne 21. 3. 2000 ter sodbo Okrajnega sodišča v Mariboru št. III P 596/98 z dne 1. 6. 1999 se ne sprejme.
Obrazložitev
1. Sodišče prve stopnje je v pravdnem postopku zavrnilo zahtevek pritožnice (tedaj tožnice), naj ji toženka proda stanovanje, v katerem je prebivala, oziroma podrejeno, naj ji priskrbi drugo enakovredno stanovanje. Višje sodišče je pritožbo pritožnice zavrnilo in potrdilo sodbo sodišča prve stopnje. Vrhovno sodišče je revizijo pritožnice zavrglo, ker za dopustnost revizije niso bili izpolnjeni pogoji glede vrednosti spornega predmeta. V ustavni pritožbi pritožnica navaja, da je bil njen zahtevek za odkup stanovanja zavrnjen neupravičeno, sodišči prve in druge stopnje pa se nista poglobili v zadevo in nista odgovorili na njene bistvene navedbe. Zatrjuje kršitev pravice do enakosti pred zakonom, pravice do enakega varstva pravic v postopku, pravice do stanovanja kot pridobljene pravice ter pravice do mirnega uživanja lastnine.
2. V ustavni pritožbi pritožnica oporeka vsebinski pravilnosti odločitve o njenem tožbenem zahtevku. Vendar je treba upoštevati, da je izpodbijana sodna odločba v postopku s to ustavno pritožbo sklep Vrhovnega sodišča, s tem sklepom pa je Vrhovno sodišče odločalo le o procesnopravnem vprašanju dopustnosti revizije in se ni spuščalo v vsebinsko obravnavo pravilnosti odločitve nižjih sodišč o tožbenem zahtevku. Ker je predmet izpodbijane sodne odločbe le vprašanje dopustnosti revizije, je tudi v ustavni pritožbi zoper ta sklep mogoče uveljavljati le razloge v zvezi z odločitvijo o zavrženju revizije. Da bi odločitev o zavrženju revizije bila nedopustna in bi obenem kršila kakšne človekove pravice ali temeljne svoboščine pa pritožnica ne izkaže in tudi ne zatrjuje. Če je pritožnica želela pred Ustavnim sodiščem doseči preizkus, ali so bile z zavrnitvijo njenega tožbenega zahtevka kršene kakšne človekove pravice ali temeljne svoboščine, bi morala z ustavno pritožbo izpodbijati sodbo sodišča druge stopnje, saj zoper to sodbo ni bilo več nobenih pravnih sredstev v okviru pravdnega postopka. To pa bi morala storiti v roku 60 dni od vročitve te sodbe (1. odstavek 52. člena Zakona o Ustavnem sodišču - Uradni list RS, št. 15/94 - v nadaljevanju ZUstS).
3. Ker očitno ne gre za kršitev človekovih pravic ali temeljnih svoboščin, Ustavno sodišče ustavne pritožbe ni sprejelo v obravnavo.
4. Senat Ustavnega sodišča je sprejel ta sklep na podlagi prve alinee drugega odstavka 55. člena ZUstS v sestavi: predsednik senata dr. Lojze Ude ter člana Franc Testen in dr. Dragica Wedam- Lukić.
Predsednik senata:
dr. Lojze Ude